
A selyemfényű puszpángmoly (Cydalima perspectalis) 2014-ben ismert magyarországi elterjedése, tápnövény-preferenciája és a csapdázási lehetőségei

Az idegenhonos fajok biodiverzitásra gyakorolt, sok esetben különösen kedvezőtlen hatása széles körben ismert. Európában egyre több idegenhonos faj jelenik meg, melyek döntő többsége Ázsia vagy Észak-Amerika valamely régiójában honos. Kutatómunkám során a hazánkban néhány éve megjelent lepkefaj, a selyemfényű puszpángmoly (Cydalima perspectalis) magyarországi elterjedésével, tápnövénykörének vizsgálatával és feromoncsapdázási lehetőségével kívántam foglalkozni.
A faj elterjedési területe és kártételének jelentősége az elmúlt évek során rohamosan növekedett, mára Európa számos országában jelen van és súlyos károk okozója. Az első magyarországi előfordulás 2010-re tehető (Zala megye), bár hivatalosan csak 2011-ben jelezték felbukkanását (Győr-Moson-Sopron megye).
2013-ban saját felderítő útjaink során, valamint bejelentések alapján Borsod-Abaúj-Zemplén, Győr-Moson-Sopron, Komárom-Esztergom, Nógrád, Pest, Somogy, Vas, Veszprém és Zala megyék területéről mutattuk ki a kártevőt. 2014-re azonban csaknem az egész országot meghódította. A legsúlyosabb kártétel a nyugat-magyarországi megyékben, valamint fővárosunkban tapasztalható. Terjedésében a természetes terjeszkedés mellett a szaporítóanyaggal való, nagy távolságokra és legkülönfélébb irányokba történő széthurcolása egyaránt és igazoltan szerepet játszik.
Bizonyos ázsiai forrásmunkákban említést tesznek arról, hogy a puszpángmoly lárvája őshazájában egyes Buxus és Ilex nemzetségbe tartozó fajokon is képes kifejlődni. Kutatásaim során megvizsgáltam, hogy az említett fajokat milyen mértékben fogadja el a puszpángmoly tápnövényként a Buxus sempervirens-szel együtt vagy az egyes növényfajokat önállóan felkínálva táplálékként. Laboratóriumi eredményeim alapján elmondható, hogy a kelet-ázsiai szakirodalmakban jelzett tápnövényekre a selyemfényű puszpángmoly hazánkban nem valószínű, hogy veszélyt fog jelenteni, ezen dísznövények hajtásain a kártevő lárvái kísérleteim során nem fejlődtek ki, csupán kényszertáplálkozásra utaló jeleket figyeltem meg, valamint bábozódási helyként szívesen elfogadták a többi növényfajt is.
A puszpángmoly Magyarországon végzett feromoncsapdázásának eredményeiből összességében megállapítható, hogy már a rendelkezésünkre állnak azok a szintetizált feromonvegyületek, melyekkel a faj sikeresen csapdázható, így várhatóan a közeljövőben a kereskedelmi forgalomban is elérhető lesz a Cydalima perspectalis elleni időzített, ezáltal környezetkímélő védekezést lehetővé tevő fajspecikus csapdatípus.



